Diari Oficial de la Generalitat Valenciana


Sumari del DOGV 9240, del 22-12-2021 (2021/12670)

ACORD de 30 de novembre de 2021, de la Conselleria d'Hisenda i Model Econòmic, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de María Teresa Marques Jordá.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9240

Data del DOGV
:   22-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12994


Data del document
:   30-11-2021

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 30 de novembre de 2021, de la Conselleria d'Hisenda i Model Econòmic, d'incoació del procediment per a la declaració administrativa d'herència intestada a favor de la Generalitat i adjudicació dels béns i drets de l'herència de María Teresa Marques Jordá. [2021/12809]  
Núm. d'expedient: EIP 378/2018.  
Causant: María Teresa Marques Jordá.  
DNI: \*\*\*\*001\*\*.  
Lloc i data de la defunció: Carcaixent (València), 13 de maig de 2013.  
Últim domicili: Madrid.  
  
Antecedents de fet  
La Conselleria d'Hisenda i Model Econòmic va prendre coneixement per l'Advocacia General de la Generalitat del procediment de Diligències prèvies 886/2013, seguides en el Jutjat de Primera Instància i Instrucció núm. 7 d'Alzira, en què s'investiga un delicte de falsedat i se sol·licita la nul·litat de l'únic testament atorgat per María Teresa Marques Jordá, morta el 13 de maig de 2013.  
En la documentació aportada pel Jutjat consta un escrit de la cap de l'Advocacia de l'Estat a la Comunitat Valenciana de data 20 d'abril de 2017, dirigit al jutjat de referència, en el qual es posa de manifest que, atés que el dia de l'òbit estava en vigor l'Estatut d'Autonomia de la Comunitat Valenciana, correspondria l'herència a aquesta.  
  
Per part seua, el lletrat de la Comunitat de Madrid, en data 20 de juliol de 2017, signa un escrit dirigit al Jutjat en el qual posa de manifest «que únicament té capacitat d'heretar per via ab intestato l'Estat, així com aquelles comunitats autònomes la legislació civil de les quals, especial o foral, ho preveja.  
La Comunitat de Madrid es configura com un territori de dret comú, no sotmés a cap especialitat foral, de manera que en el present procediment no pot considerar-se com a interessada, ja que no té reconegut el dret a heretar en successió intestada o ab intestato.  
  
A través d'un escrit de data 28 de març de 2018, presentat el 4 d'abril, l'Advocacia de l'Estat es persona en el procediment de Diligències prèvies núm. 886/2013 i sol·licita que se la considere part. No obstant això, el 2 de maig de 2018 presenta un escrit datat el 19 d'abril de 2018 en què manifesta que l'Estat no pot ser beneficiari dels béns de la morta perquè és de la Comunitat Valenciana, d'acord amb la normativa aplicable, la possible hereua ab intestato, ja que la causant va nàixer a València i va morir a Carcaixent, com així es fa constar en el certificat de defunció. Vist, a més, allò que manifesta el lletrat de la Comunitat de Madrid, reitera el que es va indicar en l'escrit de 20 d'abril de 2017, entenent que ha de donar-se trasllat a la Generalitat Valenciana.  
  
A la vista de la documentació rebuda, el director general del Sector Públic, Model Econòmic i Patrimoni, el 27 d'agost de 2018, dicta una resolució per la qual s'ordena l'inici del procediment d'investigació prèvia a l'adopció de l'acord d'incoació del procediment per a la declaració d'hereus ab intestato previst en els articles 2 i següents del Decret 47/2013, de 5 d'abril, del Consell, pel qual es regula el procediment per a la tramitació d'expedients d'herències intestades a favor de la Generalitat.  
Vist que hi havia testament i no constaven renúncies a aquest, des d'aquesta direcció general, en aplicació de l'article 6 del llavors vigent Decret 47/2013, de 5 d'abril, del Consell, pel qual es regula el procediment per a la tramitació d'expedients d'herències intestades a favor de la Generalitat, es va remetre una proposta d'arxivament de l'expedient administratiu d'investigació a l'Advocacia General de la Generalitat.  
Amb data 20 d'octubre de 2018, el director general de Sector Públic, Model Econòmic i Patrimoni resol arxivar el procediment d'investigació prèvia a l'adopció de l'acord d'incoació de la declaració d'hereus ab intestato, i se'n dona trasllat al Jutjat de Primera Instància i Instrucció núm. 7 d'Alzira.  
  
Amb data 31 de juliol de 2019, el Ministeri Fiscal presenta un escrit de conclusions provisionals en què demana l'obertura del judici oral i sol·licita que es faça oferiment d'accions al cos de lletrats de la Generalitat Valenciana, cosa que efectua el Jutjat en la Providència de 3 d'octubre de 2019.  
Amb data de 8 d'octubre de 2019 l'Advocacia General de la Generalitat compareix en el procediment de diligències prèvies.  
Comprovat l'empadronament de la causant, consta que ha estat empadronada a la ciutat de Madrid des de l'1 de maig de 1996 fins a la seua defunció. Igualment consta aportat el certificat de naixement, del qual resulta que la finada va nàixer a Gandia (València) i que va contraure matrimoni canònic a València. La defunció es va produir a l'Hospital de Carcaixent (València), mentre es trobava en la seua residència de Benicull (València).  
D'acord amb l'article 14.6 del Codi Civil, en cas de dubte a l'efecte de determinar el veïnatge civil, prevaldrà el que corresponga al lloc de naixement, per la qual cosa es considera procedent iniciar l'expedient d'herència intestada.  
  
Fonaments de dret  
En compliment del que es preveu en l'article 956, en relació amb l'article 14.6 del Codi Civil, disposició transitòria única del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, i atenent els articles 20 i següents de la Llei 33/2003, de 3 de novembre, de patrimoni de les administracions públiques, és procedent incoar l'expedient per a la declaració d'herència intestada a favor de la Generalitat.  
Així, en l'exercici de les competències que m'atribueix l'article 9 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, i basant-me en el que disposa l'article 58 de la Llei 39/2015, d'1 d'octubre, del procediment administratiu comú de les administracions públiques, acorde:  
  
Primer  
Incoar el procediment de declaració de la Generalitat com a hereua ab intestato de María Teresa Marques Jordá.  
  
Segon  
Realitzar els actes i les comprovacions que siguen necessàries per a determinar la procedència dels drets successoris de l'Administració de la Generalitat i incloure en l'expedient totes les dades que es puguen obtindre sobre la causant i els seus béns i drets.  
A aquest efecte, si la documentació no ha sigut remesa per l'òrgan judicial o la persona titular de la notaria, se sol·licitarà a les autoritats i al personal funcionari públic, als registres i a la resta d'arxius públics la informació sobre la causant i els béns i drets de la seua titularitat que s'estime necessària per a la millor instrucció de l'expedient.  
  
  
TercerP  
Publicar aquest acord en el Diari Oficial de la Generalitat Valenciana, en la pàgina web d'aquesta conselleria i, durant el termini d'un mes, en els taulers d'anuncis dels ajuntaments corresponents a l'últim domicili de la causant, al del lloc de la defunció i on radique la major part dels seus béns.  
  
Quart  
Obrir el termini per a presentar al·legacions o qualsevol informació en relació amb els béns de la causant, o l'eventual existència de persones amb dret a heretar.  
  
València, 30 de novembre de 2021.- La directora general del Sector Públic i Patrimoni: Isabel Castelló García.